
Παρουσίαση του βιβλίου

Ο ΑΛΛΟΣ ΠΟΛΕΜΟΣ ΤΩΝ ΓΙΑΤΡΩΝ ΤΟ 1974

του Χρύσανθου Χρυσάνθου

στο Σπίτι της Κύπρου

Την Παρασκευή 31 Οκτωβρίου 2014 και ώρα 20:00 θα πραγματοποιηθεί στο Σπίτι της Κύπρου η παρουσίαση του βιβλίου  Ο ΑΛΛΟΣ ΠΟΛΕΜΟΣ ΤΩΝ ΓΙΑΤΡΩΝ ΤΟ 1974 του Χρύσανθου Χρυσάνθου, έκδοση του Ιατρικού Συλλόγου Λευκωσίας-Κερύνειας «Ιπποκράτης».

Έρευνα, συγγραφή και επιμέλεια Χρύσανθος Χρυσάνθου, Δημοσιογράφος, διδάκτωρ Τμήματος Κοινωνικών και Πολιτικών Επιστημών Πανεπιστημίου Κύπρου.

Για το βιβλίο θα μιλήσουν ο δρ Σταύρος Σταύρου, Πρόεδρος Ιατρικού Συλλόγου Λευκωσίας-Κερύνειας «Ιπποκράτης», η δρ Θεοδώρα Λύρα, Γιατρός, παθολογοανατόμος και ο συγγραφέας.

Στο βιβλίο περιλαμβάνονται προσωπικές μαρτυρίες για την προσφορά γιατρών που έδωσαν μάχες με τον θάνατο και τον ανθρώπινο πόνο σε νοσοκομεία, ιατρικά κέντρα και υγειονομεία, αλλά και στην πρώτη γραμμή του  πυρός, πιστοί στον όρκο που είχαν δώσει, τον όρκο του Ιπποκράτη.

Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

Ο δρ Χρύσανθος Χρυσάνθου είναι δημοσιογράφος, ενώ παράλληλα διδάσκει στο Μεταπτυχιακό Πρόγραμμα Σπουδών του Ανοικτού Πανεπιστημίου Κύπρου «Επικοινωνία/νέα Δημοσιογραφία». Φοίτησε στο Κρατικό Πανεπιστήμιο του Λένινγκραντ, νυν Αγίας Πετρούπολης, όπου του απονεμήθηκε ο τίτλος Μ.Α. in Journalism (1980-1986). Εκπόνησε διδακτορική διατριβή στο Τμήμα Κοινωνικών και Πολιτικών Επιστημών του Πανεπιστημίου Κύπρου (2000-2004). Εργάστηκε ως δημοσιογράφος στο ΡΙΚ, τον ραδιοφωνικό σταθμό «Άστρα», τον ραδιοτηλεοπτικό σταθμό «Ο Λόγος», το περιοδικό «Σελίδες», κυρίως όμως στην εφημερίδα «Ο Φιλελεύθερος».  Διετέλεσε υπεύθυνος ειδικών εκδόσεων του Φιλελεύθερου: «Κύπρος / Ιστορία», «Η ιστορία της πόλης μου», «Σελίδες της Κύπρου - Μεγάλοι Κύπριοι», «Ενθύμιον» κ.ά. Εξέδωσε επίσης, μεταξύ άλλων, τα βιβλία: «Κύπρος 1972-1974: Με αίμα στέριωσε η Δημοκρατία», «Μαθήματα δημοσιογραφίας», «ΜΜΕ: Μάρτυρες και πρωταγωνιστές», «Η “Ελευθέρα Φωνή” του Κώστα Μόντη…πως και γιατί σίγησε», «Γελοιο-γραφώντας την Ιστορία του Κυπριακού», «Λοΐζος Δημητρίου: Το οδοιπορικό μιας ζωής» κ.ά. Ασχολείται με την έρευνα για τα ΜΜΕ και την κοινωνία, επιχειρώντας να αναδείξει άγνωστες πτυχές του σήμερα και του παρελθόντος, εστιάζοντας σε γεγονότα, θεσμούς αλλά και ανθρώπους.

